Simona Halep a revenit în circuitul WTA după suspendarea de dopaj. Ea a jucat la Miami Open pe baza unui wild-card. Sportiva din Constanța pregătește sezonul pe zgură, dar a fost refuzată la un turneu important la care au fost preferate alte tenismene.
Simona Halep nu este prezentă în clasamentul WTA și nu poate juca la turnee decât dacă pleacă din calificări ori dacă primește wild-carduri. Așa cum s-a întâmplat la Miami Open, unde a fost eliminată în turul inaugural de Paula Badosa. Fostul lider mondial pregătește sezonul pe zgură, suprafața ei preferată, dar ratează prezența la un turneu important.
Turneul de la Stuttgart de categorie WTA 500 va avea loc în perioada 15 – 21 aprilie. Organizaorii au anunțat jucătoarele care vor beneficia de wild-card, iar Simona Halep nu se află pe listă. La aceasta ediție, invitate sunt Angelique Kerber, Tatjana Maria, Laura Siegemund și Emma Răducanu, fostă campioană la US Open.
"Hotărâm cu atenţie pe cine vrem să sprijinim cu un wild card. Fiind un turneu din Germania, dorim, fireşte, să ţinem cont de responsabilitatea pe care o avem pentru tenisul feminin german.
Ele nu au şansa de a intra pe tabloul principal aici prin calificări. De aceea le susţinem cu un wild card", a afirmat directoarea turneului, Anke Huber.
Turneul de la Stuttgart le are pe lista de participare pe nouă dintre primele zece jucătoare ale lumii, în frunte cu liderul mondial, Iga Swiatek.
Invitațiile acordate unor tenismene pentru a putea participa la anumite turnee a declanșat un conflict deschis între Simona Halep și Caroline Wozniacki. Daneza a declarant că nu e de acord ca jucătoarele suspendate pentru dopaj să primească astfel de avantaje.
Campioana noastră i-a dat replica danezei și i-a transmis că nu este trișoare și a dovedit că nu s-a dopat cu bună știință, ci a fost vorba despre o contaminare.
"Cred că ar trebui să citească decizia TAS, pentru că nu am fost o trișoare niciodată și nu s-a pus problema că m-am dopat vreodată. Este doar o contaminare de supliment. (…)
Dacă puteam să joc din iulie anul trecut, așa cum ar fi trebuit, pentru că am luat doar 9 luni de suspendare, nu aș fi avut nevoie de wild card", a fost răspunsul Simonei Halep pentru Caroline Wozniacki.
Simona Halep își dorește foarte mult să participe la Jocurile Olimpice, dar a recunoscut că sunt șanse minime să se întâmple acest lucru și asta, deoarece sportiva nu mai are clasament. E a aprimit doar zece puncte pentru participarea la Miami Open.
Campioana de la Roland Garros și Wimbledon a revenit în circuit după un an și șapte luni, după suspendarea pentru dopaj. În ulrma apelului la TAS, a obținut o reducere a pedepsei de la patru ani la 9 luni.
"Mi-aş dori foarte mult să încerc să mă calific, dar din ce am înţeles sunt şanse minime. Ce să zic, la Paris să joc Olimpiada ar fi minunat, dar nu vreau să îmi fac speranţe prea mari.
Pentru că nu am clasament și trebuie să fiu în primele 60-70, cam aşa", a spus Simona Halep, la revenirea de la Miami.